b'\n_START_ARTICLE_\nIAR 80\n_START_SECTION_\nIAR 80DC\n_START_PARAGRAPH_\nLa Atelierele de Repara\xc8\x9bii Material Volant (ARMV), care ulterior a devenit \xc3\x8entreprinderea de Avioane Bucure\xc8\x99ti s-au transformat c\xc3\xa2teva aparate IAR\xc2\xa080 \xc3\xaen versiunea biloc, pentru antrenament, versiunea fiind numit\xc4\x83 IAR\xc2\xa080DC (dubl\xc4\x83 comand\xc4\x83). Aceste aparate au intrat \xc3\xaen dotarea \xc8\x99colilor de pilo\xc8\x9bi de v\xc3\xa2n\xc4\x83toare.\n_START_SECTION_\nAlte versiuni\n_START_PARAGRAPH_\nS-a \xc3\xaencercat adaptarea pe un IAR\xc2\xa081 a unui motor  Junkers Jumo 211 Da, motor cu 12 cilindri \xc3\xaen V inversat, supraalimentat, cu o putere mult mai mare, de 1340\xc2\xa0CP (1000\xc2\xa0kW). Rezultatele sunt pu\xc8\x9bin cunoscute. De asemenea, la un IAR 80 s-a \xc3\xaenlocuit motorul ini\xc8\x9bial cu unul BMW 801, utilizat de avionul de v\xc3\xa2n\xc4\x83toare german Focke-Wulf Fw 190, ce putea dezvolta o vitez\xc4\x83 de cel pu\xc8\x9bin 600 km/h, dar acest lucru nu a putut fi pus \xc3\xaen practic\xc4\x83 la scar\xc4\x83, datorit\xc4\x83 faptului c\xc4\x83 germanii au fost \xc3\xaen imposibilitatea de a furniza motorul.'